Grunnskólanemendur mega vera allt að fimmtíu í sama rými þegar skólar hefjast á nýju ári og reglur hafa einnig verið rýmkaðar á öðrum skólastigum.
Þetta er samkvæmt reglugerð menntamálaráðherra sem tók gildi 1. janúar og gildir til febrúarloka að öllu óbreyttu. Samkvæmt reglugerðinni gilda fjöldatakmarkanir ekki í leikskólum, en hámarksfjöldi fullorðinna í rými er tuttugu manns, sem verða að nota grímu sé ekki hægt að halda tveggja metra fjarlægð. Leikskólabörnin mega fara á milli hólfa, en foreldrar, aðstandendur eða aðrir utanaðkomandi mega ekki koma inn í skólabyggingu nema brýna nauðsyn beri til og þá ber að nota andlitsgrímu. Í grunnskólum er hámarksfjöldi nemenda í hverju rými fimmtíu á öllum aldursstigum grunnskóla. Fullorðnir mega ekki vera fleiri en tuttugu í hverju hólfi og grímuskylda fyrir þá ef ekki er hægt að halda tveggja metra nálægðarmörk. Blöndun barna millli hópa er leyfileg í sundi og íþróttum og skipulagt íþróttastarf heimilt. Starf félagsmiðstöðva fellur undir viðmið um íþrótta-, æskulýðs- og tómstundastarf. Í framhaldsskólum er viðmiðunarfjöldi nemenda og starfsmanna í hverju rými þrjátíu manns og eiga nemendur og kennarar að bera andlitsgrímur ef ekki er hægt að halda tveggja metra fjarlægð. Blöndun milli hópa í kennslu er heimil. Reglur um tónlistarkennslu eru þær sömu og gilda fyrir hvern aldurshóp fyrir sig. Í háskólum má hámarksfjöldi vera fimmtíu manns og tveggja metra nálægðarregla í gildi og grímuskylda ef ekki er hægt að tryggja hana eða ef loftræsting er ekki góð.
Skólahald á öllum stigum verður með eðlilegra móti frá og með áramótum. Í grunnskólum mega allt að fimmtíu nemendur vera í sama rými.